CELEX: 32017D0029
Language: fi
Date: 2017-09-22 00:00:00
Title: Euroopan keskuspankin päätös (EU) 2017/2080, annettu 22 päivänä syyskuuta 2017, tiettyihin TARGET2-tietoihin pääsystä ja niiden käytöstä annetun päätöksen EKP/2010/9 muuttamisesta (EKP/2017/29)

14.11.2017   
               
               
                  FI
               
               
                  Euroopan unionin virallinen lehti
               
               
                  L 295/86
               
            EUROOPAN KESKUSPANKIN PÄÄTÖS (EU) 2017/2080,
      annettu 22 päivänä syyskuuta 2017,
      tiettyihin TARGET2-tietoihin pääsystä ja niiden käytöstä annetun päätöksen EKP/2010/9 muuttamisesta (EKP/2017/29)
      EUROOPAN KESKUSPANKIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen ja neljännen luetelmakohdan,
      ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen ja neljännen luetelmakohdan ja 22 artiklan,
      sekä katsoo seuraavaa:
      
                  (1)
               
               
                  Euroopan laajuinen automatisoitu reaaliaikainen bruttomaksujärjestelmä (TARGET2) perustettiin suuntaviivoilla EKP/2012/27 (1).
               
            
                  (2)
               
               
                  TARGET2 toimii yhdellä yhteisellä teknisellä laitealustalla, jota kutsutaan yhteiseksi jaettavaksi laitealustaksi (Single Shared Platform) ja jonka toiminnasta vastaavat Deutsche Bundesbank, Banque de France ja Banca d'Italia. Se on oikeudelliselta rakenteeltaan suuri määrä reaaliaikaisia bruttomaksujärjestelmiä, joista jokainen on jonkin eurojärjestelmään kuuluvan keskuspankin operoima TARGET2-osajärjestelmä. Suuntaviivoilla EKP/2012/27 yhdenmukaistetaan TARGET2-osajärjestelmiä koskevat säännöt mahdollisimman suuressa määrin.
               
            
                  (3)
               
               
                  Euroopan keskuspankin (EKP) neuvosto on antanut päätöksen EKP/2010/9 (2).
               
            
                  (4)
               
               
                  TARGET2-järjestelmän tapahtumatason tietoja tarvitaan makrotason vakauden valvontaa, rahoitusvakautta, rahoitusmarkkinoiden yhdentymistä, markkinaoperaatioita, rahapoliittisia tehtäviä ja yhteistä valvontamekanismia koskevia analyyseja varten. Tietoja tarvitaan myös tällaisten analyysien kokonaistulosten jakamista varten. Päätöksen EKP/2010/9 soveltamisalaa on sen vuoksi laajennettava siten, että tiedonsaanti tällaisiin tarkoituksiin on mahdollista.
               
            
                  (5)
               
               
                  Eurojärjestelmän markkinainfrastruktuureja koskevista operatiivisista toiminnoista vastaa markkinainfrastruktuurilautakunta. Se vastaa EKP:n neuvostolta saamansa mandaatin mukaisesti myös markkinainfrastruktuureja koskevista uusista aloitteista ja hankkeista, sekä TARGET2-järjestelmän että TARGET2-Securities-järjestelmän toiminnan ja käytön hallinta mukaan lukien. Markkinainfrastruktuuri- ja maksujärjestelmäkomitea vastaa maksujärjestelmien, TARGET2-järjestelmä mukaan luettuna, valvonnan koordinoinnista. TARGET2-Securities-järjestelmän ja TARGET2-järjestelmän valvonnan osalta markkinainfrastruktuuri- ja maksujärjestelmäkomitea myötävaikuttaa myös suuntaviivojen EKP/2012/27 mukaisesti hallinnoinnin 1 tasolle uskottuihin tehtäviin. Markkinainfrastruktuurilautakunta sekä markkinainfrastruktuuri- ja maksujärjestelmäkomitea ottavat vastuulleen maksu- ja selvitysjärjestelmäkomitealle päätöksen EKP/2010/9 nojalla annetut tehtävät.
               
            ON HYVÄKSYNYT TÄMÄN PÄÄTÖKSEN:
      1 artikla
      Muutokset
      Muutetaan päätös EKP/2010/9 seuraavasti:
      
                  1.
               
               
                  Korvataan 1 artikla seuraavasti:
                  ”1 artikla
                  1.   Keskuspankeilla on pääsy TARGET2:sta poimittuihin kaikkien TARGET2-osajärjestelmien kaikilta osallistujilta saatuihin tapahtumatason tietoihin TARGET2:n tehokkaan toiminnan varmistamiseksi ja sen valvomiseksi. Keskuspankit voivat – eriyttämisperiaatetta noudattaen – saada tietoja myös tehdäkseen makrotason vakauden valvonnan, rahoitusvakauden, rahoitusmarkkinoiden yhdentymisen, markkinaoperaatioiden, rahapoliittisten tehtävien ja yhteisen valvontamekanismin edellyttämiä analyyseja.
                  2.   Edellä 1 kohdassa tarkoitettujen tietojen saantia ja käyttöä kvantitatiivisiin analyyseihin ja numeerisiin simulaatioihin rajoitetaan seuraaviin:
                  
                              a)
                           
                           
                              TARGET2:n tehokkaan toiminnan ja valvonnan varmistamiseksi sekä TARGET2:n operoinnin että sen valvonnan osalta kumpaankin erikseen yksi työntekijä ja korkeintaan kolme varahenkilöä. Kyseisten työntekijöiden ja heidän varahenkilöidensä on oltava henkilöstöä, joiden työtehtäviin kuuluvat TARGET2:n operointi ja markkinainfrastruktuurin valvonta.
                           
                        
                              b)
                           
                           
                              Kaikkien muiden analyysien osalta enintään 15 työntekijän ryhmä, joka tekee Euroopan keskuspankkijärjestelmän tutkimuspäälliköiden koordinoimaa tutkimusta.
                           
                        3.   Keskuspankit voivat nimetä kyseiset työntekijät ja heidän varahenkilönsä. TARGET2-tietojen saantiin ja käyttöön 2 kohdan nojalla oikeutettujen, operoinnista vastaavien työntekijöiden, myös tutkimuspäälliköiden, nimeäminen edellyttää markkinainfrastruktuurilautakunnan hyväksyntää. TARGET2-tietojen saantiin ja käyttöön 2 kohdan nojalla oikeutettujen, valvonnasta vastaavien työntekijöiden nimeäminen edellyttää markkinainfrastruktuuri- ja maksujärjestelmäkomitea hyväksyntää. Heidän korvaamiseensa sovelletaan samoja menettelyjä.
                  4.   Markkinainfrastruktuurilautakunta vahvistaa erityiset säännöt tapahtumatason tietojen luottamuksellisuuden takaamiseksi. Keskuspankit varmistavat, että 2 ja 3 kohdan mukaisesti nimetyt työntekijät noudattavat näitä sääntöjä. Siinä tapauksessa, että markkinainfrastruktuurilautakunnan vahvistamia erityisiä sääntöjä ei ole noudatettu, keskuspankit estävät nimettyjä työntekijöitään saamasta ja käyttämästä 1 kohdassa tarkoitettuja tietoja, tämän rajoittamatta työtehtävien hoitamiseen ja luottamuksellisuuteen liittyvien keskuspankkien muiden sääntöjen soveltamista. Markkinainfrastruktuurilautakunta valvoo, että tämän kohdan säännöksiä noudatetaan.
                  5.   EKP:n neuvosto voi myös päättää antaa tietoja muille henkilöille tarkkojen ja ennalta määriteltyjen sääntöjen perusteella. Tällöin markkinainfrastruktuurilautakunta valvoo, miten henkilöt käyttävät tietoja, ja erityisesti, noudattavatko he sekä markkinainfrastruktuurilautakunnan vahvistamia luottamuksellisuussääntöjä että suuntaviivojen EKP/2012/27 (*1) liitteessä II olevassa 38 artiklassa asetettuja luottamuksellisuussääntöjä.
                  
                     (*1)  Suuntaviivat ECB/2012/27, annettu 5 päivänä joulukuuta 2012, Euroopan laajuisesta automatisoidusta reaaliaikaisesta bruttomaksujärjestelmästä (TARGET2) (EKP/2012/27) (EUVL L 30, 30.1.2013, s. 1).”"
						
               
            
                  2.
               
               
                  korvataan 2 artiklan 1 kohta seuraavasti:
                  ”1.   Edellä 1 artiklan 1 kohdassa tarkoitettujen kvantitatiivisten analyysien ja numeeristen simulaatioiden suorittamista varten perustetaan TARGET2-simulaattori.”;
               
            
                  3.
               
               
                  korvataan 3 artikla seuraavasti:
                  ”3 artikla
                  1.   Tapahtumatason tietoja käyttäen markkinainfrastruktuurilautakunta vahvistaa operointia koskevan keskipitkän aikavälin työohjelman ja markkinainfrastruktuuri- ja maksujärjestelmäkomitea vahvistaa valvontaa koskevan keskipitkän aikavälin työohjelman, jotka 1 artiklan 2 ja 3 kohdan mukaisesti nimetyt työntekijät toteuttavat.
                  2.   Markkinainfrastruktuurilautakunta voi päättää julkaista tietoja, jotka ovat peräisin tapahtumatason tietojen käyttämisestä, kunhan osallistujia tai osallistujien asiakkaita ei ole mahdollista tunnistaa.
                  3.   Markkinainfrastruktuurilautakunta tekee päätökset yksinkertaisella enemmistöllä. EKP:n neuvosto voi ottaa sen päätökset uudelleen käsiteltäviksi.
                  4.   Markkinainfrastruktuurilautakunta tiedottaa säännöllisesti EKP:n neuvostolle kaikista seikoista, jotka koskevat tämän päätöksen soveltamista.”;
               
            
                  4.
               
               
                  korvataan 4 artikla seuraavasti:
                  ”4 artikla
                  Markkinainfrastruktuurilautakunta koordinoi suuntaviivojen EKP/2012/27 liitteessä II olevassa 38 artiklassa säädettyä osallistujia tai osallistujien asiakkaita koskevien maksutietojen antamista ja julkaisua keskuspankkien toimesta, tämän rajoittamatta mainitun artiklan 3 kohdan soveltamista.”
               
            2 artikla
      Voimaantulo
      Tämä päätös tulee voimaan seuraavana päivänä sen jälkeen kun se on julkaistu Euroopan unionin virallisessa lehdessä.
      
         Tehty Frankfurt am Mainissa 22 päivänä syyskuuta 2017.
         
            
               EKP:n puheenjohtaja
            
            Mario DRAGHI
         
      
      
         (1)  Suuntaviivat EKP/2012/27, annettu 5 päivänä joulukuuta 2012, Euroopan laajuisesta automatisoidusta reaaliaikaisesta bruttomaksujärjestelmästä (TARGET2) (EUVL L 30, 30.1.2013, s. 1).
      
         (2)  Päätös EKP/2010/9, annettu 29 päivänä heinäkuuta 2010, tiettyihin TARGET2-tietoihin pääsystä ja niiden käytöstä (EUVL L 211, 12.8.2010, s. 45).